钦定古今图书集成/明伦汇编/官常典/第712卷 > 乐道融
## 钦定古今图书集成/明伦汇编/官常典/第712卷 > 乐道融

按《晋书忠义传》：“道融，丹阳人也。少有大志，好学不倦，
与朋友信，每约己而务周给，有国士之风。为王敦参
军。敦将图逆，谋害朝贤，以告甘卓，卓以为不可，迟留
不赴。敦遣道融召之。道融虽为敦佐，忿其逆节，因说
卓曰：‘主上躬统万机，非专任刘隗。今虑七国之祸，故
割湘州以削诸侯。而王氏擅权日久，卒见分政，便谓
被夺耳。王敦背恩肆逆，举兵伐主，国家待君至厚，今
若同之，岂不负义？生为逆臣，死为愚鬼，永成宗党之
耻邪！君当伪许应命，而驰袭武昌，敦众闻之，必不战
自散，大勋可就矣’。”卓大然之，乃与巴东监军柳纯等
露檄陈敦过逆，率所统致讨，又遣赍表诣台。卓性不
果决，且年老多疑，遂待诸方同进。出军稽迟，至猪口，
敦闻卓已下兵，卓兄子卬时为敦参军，使卬求和于
卓，令其旋军，卓信之。将旋，主簿邓骞与道融劝卓曰：
“将军起义兵而中废，为败军之将，窃为将军不取。今
将军之下士卒各求其利，一旦而还，恐不可得也。”卓
不从。道融昼夜涕泣谏卓，忧愤而死。